Document ID: /roh_data/filtered/fineweb-2-filterrobots_roh.jsonl.gz/43529

La scursanida AVS stat per assicuranza per vegls e survivents. Ella è vegnida introducida l'onn 1948 ed è l'assicuranza sociala la pli impurtanta en Svizra.
Cun las rentas da vegliadetgna gida la AVS a garantir a las persunas assicuradas in temp da pensiun segirà materialmain suenter ch'ellas sortan da la vita professiunala. La vegliadetgna da pensiun cumenza en Svizra per dunnas cun 64 onns e per umens cun 65 onns (stadi dal schaner 2016). Grazia a las rentas per survivents gida la AVS er ch'ils conjugals ubain ils uffants na vegnan betg en miseria finanziala suenter la mort da la nutridra u dal nutrider.
La AVS sa basa sin l'idea fundamentala da la solidaritad. La populaziun che lavura finanziescha mintgamai las rentas currentas e sa fida che generaziuns futuras vegnian a far il medem. L'assicuranza è obligatorica per tut las persunas a partir da 18 onns che vivan en Svizra e che han in'activitad da gudogn. Finanziada vegn la AVS tras las contribuziuns da las lavurantas e dals lavurants che vegnan deducidas dal salari, tras las contribuziuns da las patrunas e dals patruns, da la confederaziun e dals chantuns.
Tgi ch'è curt avant il pensiunament, duess s'annunziar 3 fin 4 mais avant ch'ella u el cuntanscha la vegliadetgna da pensiun tar la cassa da cumpensaziun responsabla. En cas da dumondas gidan las agenturas communalas da las cassas da cumpensaziun vinavant.
Las prestaziuns supplementaras (PS) tar l'assicuranza per vegls e survivents (AVS) e tar l'assicuranza d'invaliditad (AI) gidan là, nua che las rentas, las ulteriuras entradas e la facultad da la persuna assicurada na cuvran betg ils custs minimals da la vita. Prestaziuns supplementaras pon er survegnir persunas estras che vivan en il chantun: